கேள்வி: பால் உணர்த்தும் ஈறுகள் பற்றி நீங்கள் என்ன அறிந்துள்ளீர்கள்?
பதில்: பால் உணர்த்தும் ஈறுகளைப் பாலறி கிளவி எனத் தொல்காப்பியம் குறிப்பிடுகிறது. அவற்றை அது ன், ள், ர், ப, மார், து, று, டு, அ, ஆ, வ  என்னும் 11 எழுத்துகள் என வரையறுத்துச் சுட்டிக் காட்டுகிறது. தொல்காப்பியம் கிளவியாக்கம் 10 உயர்திணையில் ஆண்பால், பெண்பால், பலர்பால், அஃறினையில் ஒன்றன்பால், பலவின்பால் என்பன தமிழ் மொழியில் உள்ள ஐந்து பால்கள். பெயரும் வினையுமாக வாக்கியம் அமையும்போது பெயரில் தோன்றும் பாலறி கிளவியும், வினையில் தோன்றும் பாலறி கிளவியும் மயக்கமின்றி (முரண்படாமல்)வருதல் நெறி. வினையின் தோன்றும் பால் அறி கிளவியும் பெயரின் தோன்றும் பால் அறி கிளவியும் மயங்கல் கூடா தம் மரபினவே. (தொல்காப்பியம் கிளவியாக்கம் 11) * நல்லவன் வந்தான் (ஆண்பால்)னஃகான் ஒற்றே ஆடூஉ அறி சொல். தொல்காப்பியம் கிளவியாக்கம் 5 * நல்லவள் வந்தாள் (பெண்பால்)ளஃகான் ஒற்றே மகடூ அறி சொல். தொல்காப்பியம் கிளவியாக்கம் 6 * நல்லவர் வந்தார் (பலர்பால்), வருப (எதிர்காலம்), ஆர்த்தார் கொண்மார் வந்தார். (முற்றெச்சம்) ரஃகான் ஒற்றும் பகர இறுதியும் மாரைக் கிளவி உளப்பட மூன்றும் நேரத் தோன்றும் பலர் அறி சொல்லே. (தொல்காப்பியம் கிளவியாக்கம் 7) * நல்லது வந்தது (ஒன்றன்பால்) ஆடு ஓடிற்று, தவளை குண்டுகட்டு (குண்டுக்கண் உடையது) ஒன்று அறி கிளவி த ற ட ஊர்ந்த குன்றியலுகரத்து இறுதி ஆகும். (தொல்காப்பியம் கிளவியாக்கம் 8) * நல்லவை வந்தன(அ) (பலவின்பால்), தீயவை வாரா(ஆ), அவை உண்குவ (எதிர்காலம்) அ ஆ வ என வரூஉம் இறுதி அப் பால் மூன்றே பல அறி சொல்லே. (தொல்காப்பியம் கிளவியாக்கம் 9) நன்னூல் இவற்றை விகுதி என்று பதம் பகுதியாகக் காட்டுகிறது.